88/241/ETY: Komission päätös, tehty 14 päivänä maaliskuuta 1988, kemiallisten yhdisteiden myrkyllisyyttä ja ekomyrkyllisyyttä käsittelevän tieteellisen neuvoa-antavan komitean perustamisesta tehdyn päätöksen 78/618/ETY muuttamisesta



Virallinen lehti nro L 105 , 26/04/1988 s. 0029 - 0029

Suomenk. erityispainos Alue 15 Nide 8 s. 0078

Ruotsink. erityispainos Alue 15 Nide 8 s. 0078



KOMISSION PÄÄTÖS, tehty 14 päivänä maaliskuuta 1988, kemiallisten yhdisteiden myrkyllisyyttä ja ekomyrkyllisyyttä käsittelevän tieteellisen neuvoa-antavan komitean perustamisesta tehdyn päätöksen 78/618/ETY muuttamisesta (88/241/ETY) EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, sekä katsoo, että komissio perusti päätöksellä 78/618/ETY(1), sellaisena kuin se on viimeksi muutettuna päätöksellä 80/1084/ETY(2), kemiallisten yhdisteiden myrkyllisyyttä ja ekomyrkyllisyyttä käsittelevän tieteellisen neuvoa-antavan komitean, ja tätä päätöstä on tarpeen muuttaa lausuntojen saamiseksi myrkyllisyyttä ja ekomyrkyllisyyttä koskevien uusien menetelmien pätevyydestä sekä kolmen uuden jäsenvaltion liittymisen (Espanja, Kreikka ja Portugali) ja komitean toiminnasta saatujen kokemusten huomioonottamiseksi, ON PÄÄTTÄNYT SEURAAVAA: 1 artikla Muutetaan päätös 78/618/ETY seuraavasti: 1 Korvataan 2 artiklan 1 kohta seuraavasti: "1 Komitean tai tarvittaessa sen 8 artiklassa tarkoitettujen jaostojen tehtävänä on esittää lausuntoja komissiolle tämän pyynnöstä, a) kaikista asioista, jotka liittyvät sellaisten kemiallisten yhdisteiden myrkyllisyyden ja ekomyrkyllisyyden tutkimiseen, joiden käytöstä saattaa aiheutua haitallisia vaikutuksia ihmisen terveydelle ja ympäristön eri osa-alueille ottaen huomioon: - kemiallisten yhdisteiden myrkyllisyydestä ja ekomyrkyllisyydestä saadun tieteellisen tiedon, - näiden yhdisteiden käyttötavat ja määrät, - kohteiden altistumistasojen arvioinnin; b) sekä myrkyllisyyttä ja ekomyrkyllisyyttä koskevien uusien menetelmien pätevyydestä. Komitean on lausunnoissaan tarkasteltava erityisesti: - kemiallisten yhdisteiden myrkyllisiä vaikutuksia ihmiseen, - kemiallisten yhdisteiden erilaisia kulkeutumisreittejä sekä niiden kertymistä ympäristöön ja kertymisen vaikutusta tai mahdollista vaikutusta ihmiseen, - kemiallisten yhdisteiden aiheuttamia myrkyllisiä vaikutuksia ja vahinkoja ympäristön eri osa-alueilla, - kemiallisten yhdisteiden myrkyllisyyden ja ekomyrkyllisyyden määrittämiseksi käytettyjen uusien menetelmien pätevyyden ja soveltuvuuden arviointeja." 2 Korvataan 3 ja 4 artikla seuraavasti: "3 artikla Komiteassa on 24 jäsentä, kaksi kustakin jäsenvaltiosta, joista 12 on johtavia asiantuntijoita myrkyllisyyden alalla ja 12 johtavia asiantuntijoita ekomyrkyllisyyden alalla. 4 artikla Nimetessään komitean jäsenet komissio varmistaa, että myrkyllisyyden ja ekomyrkyllisyyden eri erityisalueet tulevat katetuiksi." 3 Korvataan 7 artiklan 1 kohta seuraavasti: "1 Komitea valitsee jäsenistään puheenjohtajan sekä kaksi varapuheenjohtajaa kolmivuotiskaudeksi. Valinta tapahtuu läsnä olevien jäsenten kahden kolmasosan määräenemmistöllä. Kaksi varapuheenjohtajaa (yksi toksikologi ja yksi ekotoksikologi) toimivat puheenjohtajina vastaavissa jaostoissaan." 4 Korvataan 9 artiklan 1 kohta seuraavasti: "1 Komitea, sen jaostot ja sen työryhmät kokoontuvat tavallisesti komission kutsusta komission toimipaikassa. Kuitenkin poikkeuksellisissa tilanteissa ja tieteellisistä syistä kokoukset voidaan pitää komission kutsusta muualla kuin komission toimipaikassa." 2 artikla Tämä päätös tulee voimaan 14 päivänä maaliskuuta 1988. Tehty Brysselissä 14 päivänä maaliskuuta 1988. Komission puolesta Puheenjohtaja Jacques DELORS (1) EYVL N:o L 198, 22.7.1978, s. 17 (2) EYVL N:o L 316, 25.11.1980, s. 21